戴月游西林
作者：白玉蟾
朝代：宋

paragraphs: 悄然無人聲，但有一杯月。
誰家鳴乳厖，萬籟靜不發。
蒼鬚指前路，滿地鋪翠樾。
清露滴秋衾，夜氣飛霰屑。
遥岑有無中，煙渺天空闊。
劍光衝斗牛，長嘯蒼崖裂。
山行二三里，詩腸思酒渴。
冷雲曳山腰，暗水洗石骨。
勒馬過斷橋，枯木凍欲折。
枝頭驚鳥鵲，草根鳴蟋蟀。
試問夜如何，孤猿啼不歇。
柴門自推敲，殘燈更明滅。
回首古招提，地僻居窮髮。
紅裳照經幢，紫殿閉鎖闥。
題名墨未乾，壁上龍蛇活。
秉燭出雲房，古徑蒼苔滑。
歸來倦拂床，聯句鬭擊鉢。
老蒼擁地爐，坐把寒灰撥。
黄雞啼四更，驚破梅花雪。